text: Правото на сдружаване е ключово гражданско право за всеки от нас, защото ни позволява да се изправим пред очите на несправедливостта и заЕДНО да направим необходимото, за да подобряваме света. Изложбата „СДРУЖЕНИ: Силата да сме заЕДНО“ 2022 събира на едно място впечатляващи визуални и художествени разкази за силата на гражданското сдружаване и солидарността, създадени от 15 талантливи фотографи, илюстратори, писатели и поети.
  Те, творците – защитници на граждански права – са отличени в конкурса за социално ангажирано изкуство „Граждански Будилник“ vol.5, организиран от фондация „Български център за нестопанско право“ (БЦНП).
  Изложбата е плод на продължаващите ни усилия да насърчаваме будните и социално ангажирани автори да разгръщат творческата си енергия и да разказват за човешките ни и граждански права и свободи чрез езика на своето изкуство. Това правим чрез конкурса „Граждански Будилник“, чието пето издание организирахме през пролетта на 2022 г. Своята гледна точка за смисъла да се обединяваме в името на общи каузи споделиха над 120 автори от страната.
  От 21 юни до 5 юли изложбата „СДРУЖЕНИ: Силата да сме заЕДНО“ 2022 привличаше любопитството и даваше храна за размисъл на стотици посетители и случайни минувачи край Галерията на открито в парка пред Народния театър „Иван Вазов“ в София.
  Днес изложбата продължава своя самостоятелен живот във виртуалното пространство. Експозицията може да се разгледа онлайн, през YouTube канала на „Граждански Будилник“, както и на сайта на БЦНП тук: